****

**Kushtet e përgjithshme për të marrë pjesë në aktivitetin "Your Europe, Your Say!" (YEYS)**

**HYRJE**

Që prej vitit 2010, Komiteti Ekonomik dhe Social Evropian (KESE) organizon aktivitetin "Your Europe, Your Say!" (“Evropa juaj, Mendimi juaj!) (YEYS). Aktiviteteti YEYS u mundëson nxënësve të shkollave të mesme të Shteteve Anëtare të BE-së, të vendeve kandidate dhe të një shkolle evropiane që vepron në Bruksel të mësojnë për KESE-në the rolin e tij, për të këmbyer mendime dhe për të propozuar rekomandime rreth një teme të caktuar. [Mund të gjeni më shumë informacion në faqen tonë të internetit.](https://www.eesc.europa.eu/yeys2022)

# **Regjistrimi**

## **Kushtet për pjesëmarrje**

Për të marrë pjesë, shkolla që aplikon duhet:

* të jetë shkollë e mesme me nxënës nga **16-18 vjeç**;
* të ndodhet në një Shtet Anëtar të BE-së ose në një vend kandidat për BE ose të jetë një prej shkollave evropiane me vendndodhje në Bruksel;
* të njihet nga autoritetet arsimore në vendin e saj;
* të ketë një kompjuter (që të lexojë dhe printojë dokumente në formatin PDF), me akses në internet dhe në email;
* të përzgjedhë një mësues dhe tre nxënës në **vitin e parafundit të studimeve në çfarëdo shkolle të mesme (ku përfshihen shkollat profesionale) (të moshës ≥16 vjeç) të cilët duhet të jenë të aftë të shprehen në gjuhën angleze**;
* të jetë dakord që tre nxënësit e përzgjedhur dhe një mësues të marrin pjesë në aktivitet gjatë orëve të mësimit;
* të sigurojë që secili prej tre nxënësve të ketë një kompjuter/laptop ose tablet me qasje në internet;
* të marrë përsipër të konsiderojë dhe diskutojë temat e aktivitetit në klasë, para aktivitetit virtual;
* të pranojë të presë në mjediset e saj një anëtar të KESE-së për një sesion informimi rreth BE-së dhe KESE-së në periudhën janar-shkurt 2022, periudhë që mbetet për t’u konfirmuar (shpenzimet e udhëtimit dhe të qëndrimit të anëtarit të KESE-së do të paguhen nga Komiteti Ekonomik dhe Social Evropian). Anëtari i këtij Komiteti do të vizitojë shkollat e përzgjedhura dhe do të takojë tre nxënësit dhe mësuesin e caktuar për të marrë pjesë në aktivitetin virtual. Gjatë vizitës, anëtari do të bëjë një prezantim (për BE-në, KESE-në dhe për aktivitetin) **në një ose disa klasa** të shkollës së përzgjedhur;
* të informojë nxënësit e përzgjedhur, shokët e tyre të klasës dhe mundësisht të gjithë nxënësit e shkollës se kanë mundësi të ndjekin përgatitjet për aktivitetin në [Facebook](https://www.facebook.com/youreuropeyoursay), [Twitter](https://twitter.com/youreurope) dhe [Instagram](https://www.instagram.com/youreurope/) në të tre adresat e përmendura në fund të këtij dokumenti, në seksionin "Informacione shtesë".

## **Procesi i regjistrimit**

Shkolla që ka dëshirë të marrë pjesë, duhet të plotësojë formularin e regjistrimit në [faqen e internetit të KESE-së](https://www.eesc.europa.eu/yeys2022) **para afatit të përcaktuar, afati konkret është data 26 nëntor 2021**. Regjistrimet do të jenë të hapura deri në këtë datë.

Para regjistrimit, shkolla duhet të caktojë mësuesin e saj mbikëqyrës, i cili duhet të jetë i aftë të komunikojë në anglisht, pasi do të jetë i vetmi person i kontaktit për KESE-në – në rast se shkolla përzgjidhet – gjatë fazës përgatitore para aktivitetit. Drejtori i shkollës duhet të konfirmojë zgjedhjen e tij në seksionin përkatës të formularit të regjistrimit në internet.

Në formularin e regjistrimit, shkolla duhet të vendosë emrin e plotë/titullin dhe adresën, emrin dhe detajet e kontaktit të drejtorit të shkollës dhe të mësuesit mbikëqyrës për aktivitetin si dhe një adresë poste elektronike ku mund të dërgohet i gjithë komunikimi me mësuesin mbikëqyrës. Posta elektronike duhet të kontrollohet rregullisht sepse shkollat do të kontaktohen kryesisht me email.

## **Çfarë angazhimi merr përsipër shkolla duke kryer regjistrimin?**

Me regjistrimin, çdo shkollë duhet të pranojë kushtet e përgjithshme për hedhjen e shortit, përgatitjen dhe pjesëmarrjen në aktivitetin virtual. Regjistrimi i vlefshëm brenda afatit garanton vetëm se shkolla do të marrë pjesë në short; ky regjistrim nuk garanton automatikisht një vend në aktivitet.

Shkollat pjesëmarrëse (një për çdo shtet) do të zgjidhen me short **më 9 dhjetor 2021**.

Shkollat që zgjidhen me short marrin përsipër:

1. të përzgjedhin dhe regjistrojnë tre nxënës që janë të aftë të flasin dhe të kuptojnë gjuhën angleze, të cilët do të marrin pjesë në aktivitetin virtual, të mbikëqyrur nga një mësues;
2. të pranojnë që të tre nxënësit dhe mësuesi të marrin pjesë në aktivitet gjatë orarit të mësimit;
3. të sigurojnë që secili prej të tre nxënësve të përzgjedhur kanë një kompjuter/laptop ose një tablet me qasje në internet;
4. të ftojnë një anëtar të KESE-së për një sesion informimi në shkollë;
5. të konsiderojnë dhe diskutojnë materialin informues të propozuar nga KESE-ja;
6. të ndajnë me të tjerët rezultatet e punës së tyre gjatë aktivitetit virtual duke marrë pjesë aktive në diskutime;
7. të dërgojnë një foto grupi të 3 nxënësve të përzgjedhur me mësuesin mbikëqyrës si dhe autorizimin për të përdorur këto fotografi në publikimet e KESE-së, për t’i postuar ato në faqen e internetit, në rrjetin e brendshëm të internetit dhe rrjetet sociale të KESE-së (me kusht që secili pjesëmarrës të ketë dhënë pëlqimin e tij në formularin e regjistrimit);
8. të pranojnë që emrat dhe fotografitë e nxënësve dhe mësuesve të marra gjatë vizitës së anëtarit të KESE-së në shkollë të përdoren në publikimet e KESE-së, të postohen në faqen e internetit, në rrjetin e brendshëm të internetit dhe rrjetet sociale të KESE-së (me kusht që secili pjesëmarrës të ketë dhënë pëlqimin e tij në formularin e regjistrimit);
9. të pranojnë që emrat dhe fotografitë e nxënësve dhe të mësuesit që janë marrë gjatë pjesëmarrjes së tyre në aktivitetin virtual të përdoren në publikimet e KESE-së dhe të postohen në faqen e internetit, në rrjetin e brendshëm të internetit dhe në rrjetet sociale të KESE-së;
10. të dërgojnë lajme nga mediat lokale ose kombëtare rreth vizitës së një anëtari të KESE-së në shkollë ose rreth pjesëmarrjes së shkollës në aktivitet;
11. të njoftojnë menjëherë organizatorët në KESE për çdo ndryshim (p.sh. ndryshim të mësuesit mbikëqyrës, të nxënësve pjesëmarrës, të adresës email);
12. të sigurojnë ndjekjen e aktivitetit në vend, në shkollë e kudo tjetër (për shembull duke informuar për rekomandimet e miratuara, duke përhapur informacionin rreth aktivitetit në përgjithësi).

## **Çfarë ndodh nëse shkolla nuk i përmbush angazhimet e saj?**

Nëse këto kushte nuk përmbushen, shkolla dhe nxënësit e saj do të përjashtohen menjëherë nga aktiviteti.

# **Përzgjedhja e shkollave**

Shkollat pjesëmarrëse do të përzgjidhen, ndër të gjitha shkollat që kanë aplikuar brenda afatit, me shortin që do të hidhet **më 9 dhjetor 2021**. Shkolla e përzgjedhur nuk mund të aplikojë më në vitin pas pjesëmarrjes në aktivitet (por mund të aplikojë prapë dy vite pas pjesëmarrjes). Emrat do të hidhen me short në prani të zëvendëspresidentit të KESE-së, i cili do të garantojë që shorti të kryhet sipas rregullave. Do të hidhet një short për çdo shtet, në mënyrë që të zgjidhet një shkollë nga secili vend. Do të krijohet një listë rezervë me dy shkolla të tjera dhe do të përdoret vetëm nëse një shkollë e përzgjedhur tërheq aplikimin e saj. Shkollat e përzgjedhura do të njoftohen që janë përzgjedhur me email në mënyrë individuale dhe emrat e tyre do të nxirren në [faqen e internetit të KESE-së](https://www.eesc.europa.eu/yeys2022).

# **Përzgjedhja e nxënësve pjesëmarrës në aktivitetin virtual**

Shkollat pjesëmarrëse do të përzgjedhin tre nxënës për të marrë pjesë në aktivitet. Këta nxënës duhet të jenë në vitin e parafundit të shkollës së mesme të çfarëdo tipi (mosha ≥16 vjeç) dhe të jenë të aftë të shprehen në anglisht.

Përzgjedhjen e nxënësve që do t’i përfaqësojnë do ta bëjnë vetë shkollat. Ato mund të caktojnë vetë kriteret e përzgjedhjes, me kusht që këto kritere të jenë të qarta, të drejta dhe mosdiskriminuese. Për qëllime të barazisë gjinore, nxënësit e përzgjedhur **nuk duhet të jenë të gjithë të së njëjtës gjini** (me përjashtim të rasteve kur shkolla ka nxënës të një gjinie të vetme). Nxënësit me aftësi të kufizuar janë të mirëpritur të marrin pjesë.

## **Regjistrimi i nxënësve**

Shkollat e përzgjedhura duhet të regjistrojnë tre nxënësit që ato kanë caktuar të marrin pjesë në aktivitetin YEYS. Shkollat duhet të paraqesin një pëlqimin nga secili nxënës. Ky formular do të jetë i disponueshëm nga ekipi i YEYS për të gjitha shkollat, në të gjitha gjuhët zyrtare të BE-së. Formulari duhet të nënshkruhet nga prindi (prindërit) ose kujdestari (kujdestarët) ligjor/ë të nxënësit dhe nga drejtori i shkollës dhe t’i dërgohet KESE-së me [email](mailto:youreurope@eesc.europa.eu). Afati për të mbledhur të gjitha dokumentet e kërkuara do të specifikohet në emailin që do të merrni nga ekipi i YEYS. **Ju lutemi bëni kujdes që dokumenti të jetë i lexueshëm**.

Të dërgohet me email në adresën: [youreurope@eesc.europa.eu](mailto:youreurope@eesc.europa.eu)

Në këtë formular, prindi (prindërit) ose kujdestari (kujdestarët) ligjor/ë të nxënësit dhe drejtori i shkollës vërtetojnë se

* nxënësi ka të drejtën të marrë pjesë në aktivitetin virtual;
* emri i nxënësit mund të botohet në publikimet e KESE-së, në faqen e internetit, në rrjetin e brendshëm të internetit dhe në rrjetet sociale të KESE-së bashkë me fotografitë e nxënësit dhe/ose regjistrimet video të sesionit (me pëlqimin e nxënësit);
* nxënësi do të mbikëqyret nga mësuesi ndërkohë që merr pjesë në aktivitet.

**Nxënësi nuk mund të marrë pjesë në aktivitet nëse formulari i pëlqimit nuk dorëzohet brenda afatit të përcaktuar.**

## **Mbrojtja e të dhënave personale**

KESE garanton mbrojtjen e të gjitha [të dhënave personale](https://www.eesc.europa.eu/en/agenda/our-events/events/your-europe-your-say-2020/privacy-statement-your-europe-your-say) të marra në pajtim me [Rregulloren (BE) 2018/1725](https://eur-lex.europa.eu/legal-content/EN/TXT/?uri=uriserv:OJ.L_.2018.295.01.0039.01.ENG&toc=OJ:L:2018:295:TOC%20%20:). Aktiviteti YEYS do të regjistrohet; kapjet e ekranit ose fotografitë do të merren dhe shpërndahen në pajtim me udhëzimet institucionale të KESE-së për komunikimin. Pjesëmarrësit që nuk duan të fotografohen ose regjistrohen, duhet të fikin kamerat gjatë aktivitetit.

# **Përgatitja për aktivitetin në shkolla**

Shkollat e përzgjedhura do të vizitohen nga një anëtar i Komitetit, nëpërmjet internetit ose fizikisht, vizitë gjatë së cilës ky anëtar do të japë informacion për KESE-në dhe metodat e tij të punës si dhe do të prezantojë dhe diskutojë dokumentet e punës së aktivitetit. KESE-ja do të paguajë shpenzimet për udhëtimin dhe qëndrimin e anëtarit të tij. KESE-ja do të ndërmarrë edhe nisma të lidhura me mediat. Zyra e shtypit e Komitetit do të punojë me shkollat dhe anëtarët e KESE-së do të nxitin mediat të ndjekin dhe mundësisht të marrin pjesë gjatë vizitës. Për këtë veprimtari do të vlerësonim shumë mbështetjen tuaj.

I gjithë informacioni kyç për aktivitetin do të publikohet në faqen e internetit të KESE-së. Për këtë arsye, mësuesve të përfshirë u kërkohet të kontrollojnë rregullisht [faqen](https://www.eesc.europa.eu/yeys2022) tonë të internetit.

Shkollat pjesëmarrëse do të marrin dokumentet përgatitore me pyetje të hapura, për të ndihmuar nxënësit dhe mësuesit të krijojnë idetë e tyre dhe të përgatiten për debatin. Nxënësve dhe mësuesve u kërkohet të diskutojnë këto pyetje në klasë, në mënyrë që të jenë gati për diskutimet e drejtpërdrejta gjatë aktivitetit virtual.

# **Aktiviteti virtual**

Aktiviteti YEYS22 do të zgjasë një ditë e gjysmë, kohë gjatë së cilës nxënësit do të marrin pjesë në atelier të ndryshme, nën udhëheqjen e trajnerëve të specializuar.

Nxënësit do të ndahen në grupe më të vogla për çdo atelier. Për të rritur në maksimum angazhimin dhe ndërveprimin, çdo nxënës duhet të jetë në një dhomë individuale dhe të ketë pajisjen e vetë të veçantë.

Në fillim dhe në fund të aktivitetit do të bëhet hapja dhe mbyllja e sesioneve plenare (këto dy sesione do të transmetohen drejtpërdrejt nëpërmjet internetit).

Mësuesit do të ftohen të ndjekin një program më vete, të organizuar nga disa institucione të BE-së.

## **Gjuhët e punës**

Grupet e punës do të zhvillohen në anglisht, ndërkohë që për sesionet plenare do të ketë përkthim simultan nga/drejt anglishtes dhe frëngjishtes. Siç është theksuar më lart, për të siguruar që diskutimet në grupet e punës të shkojnë sa më mirë, kërkohet që nxënësit dhe mësuesi shoqërues të shprehen në anglisht.

**INFORMACIONE SHTESË**

Informacion të përgjithshëm për KESE-në do të gjeni në faqen zyrtare të Komitetit: [www.eesc.europa.eu](http://www.eesc.europa.eu)

I gjithë informacioni për aktivitetin gjendet në faqen e internetit të aktivitetit YEYS: [www.eesc.europa.eu/yeys2022](https://www.eesc.europa.eu/yeys2022)

Mund të dërgoni pyetjet tuaja për organizatorët e KESE-së në adresën email: [youreurope@eesc.europa.eu](mailto:youreurope@eesc.europa.eu)

**[cid:image003.png@01D0186C.20D92260](https://www.facebook.com/pages/Your-Europe-Your-Say/255682697155?ref=hl)** YEYS në Facebook: www.facebook.com/youreuropeyoursay/

 YEYS në Twitter: youreurope

[](http://instagram.com/youreurope/) YEYS në Instagram: youreurope

#YEYS2022

\_\_\_\_\_\_\_\_\_\_\_\_\_